**Софийски районен съд**

**обявява конкурс**

На основание Заповед № АС-315/05.07.2021 г. на административния ръководител на Софийски районен съд се обявява конкурс за заемане на следната длъжност:

**„Съдебен статистик“** – 3 (три) щатни бройки.

**І. Описание на длъжността:**

Съдебният статистик подпомага административния ръководител и съдебния администратор в събирането и обобщаването на статистическата информация, като анализира, синтезира и извежда необходимата информация от наличните в съда информационни системи по периоди, съдии и отделения; изготвя в определените срокове статистически отчети и статистически форми, изисквани от съдилищата и др.

**ІІ. Общи изисквания за заемане на длъжността:**

Кандидатите трябва да отговарят на изискванията за заемане на длъжността, съгласно чл.107а от Кодекса на труда, чл.340а, ал.1 от Закона за съдебната власт и чл.137 от Правилника за администрацията на съдилищата.

Към момента на назначаване кандидатът следва да отговаря на изискванията на чл.340, ал.1-3 от Закона за съдебната власт.

Трудов стаж не се изисква.

**ІІІ. Минимални и специфични изисквания, предвидени за заемане на длъжността:**

Средно образование; отлични умения и познания по прилагане на мрежови операционни системи и базирани системи на съвременни офис процедури, компютърни умения, работа със стандартно офис оборудване, софтуерни продукти и копирна техника; добри познания на нормативните разпоредби, регулиращи дейността на органите на съдебната власт - ЗСВ, ПАС, Етичен кодекс на съдебните служители, други нормативни актове, имащи пряко отношение към извършваната от служителя работа (ГПК, НПК, НК и др.); опит при работа с документи и кореспонденция; отлични комуникационни, организационни и лични качества; отлични умения за работа в екип; притежание на необходимите нравствени и професионални качества – дискретност, изпълнителност, отговорност, инициативност, способност за решаване на конфликтни ситуации.

**ІV. Предимства:**

1. Стаж по специалността в органите на съдебната власт.
2. Наличие на опит при изпълнението на функции, идентични или сходни с тези за длъжността, за която кандидатите подават заявление за участие.

**V. Минимален размер на основното трудово възнаграждение:**

Съдебен статистик – 870 лв. На служителите се заплаща ежемесечно и допълнително възнаграждение за ранг, както и за придобит трудов стаж и професионален опит.

**VІ. Необходими документи за участие в конкурса:**

Кандидатите подават лично или чрез пълномощник:

- Заявление за участие в конкурса /по образец/;

- Подробна професионална автобиография-европейски формат;

- Мотивационно писмо;

- Медицинско свидетелство за постъпване на работа – оригинал;

- Документ, че кандидатът не страда от психически заболявания, удостоверено по съответния ред – оригинал (документът може да бъде представен в срок до назначаване на спечелилия конкурса кандидат);

- Свидетелство за съдимост, когато на същия не може да бъде издадено служебно електронно свидетелство за съдимост - оригинал;

- Копие от документите за придобита образователно-квалификационна степен, допълнителна квалификация и правоспособност, които се изискват за длъжността (със заверка от кандидата);

- Документ за компютърна грамотност /удостоверение, диплома, референция и др./ – копие със заверка от кандидата;

- Декларация за обстоятелствата по чл.340а, ал.1 ЗСВ /по образец/;

- Декларация за обстоятелствата по чл.107а, ал.1 КТ /по образец/;

- Декларация-съгласие за обработване на лични данни /по образец/;

- Могат да бъдат приложени документи, удостоверяващи продължителност на трудов стаж и професионален опит, препоръки от работодатели или организации по повод дейността на кандидата и други документи, свързани с изискванията за заемане на длъжността, които кандидатът притежава.

Документите следва да бъдат окомплектовани в посочената по-горе последователност. Кандидатите, които не са представили посочените в обявата документи, няма да бъдат допуснати до конкурс.

**VІІ. Място за подаване на документи:**

Софийски районен съд, бул. „Ген. М. Д. Скобелев” № 23, партерен етаж, служба „Регистратура“ – за „Човешки ресурси“.

**VІІІ. Срок за подаване на документи:**

Един месец, считано от датата на публикуване на обявата за конкурса.

**ІХ. Начин на провеждане на конкурса:**

 Конкурсът ще се проведе на три етапа (подбор по документи, практически изпит и събеседване), както следва:

1. Първи етап – подбор по документи:

Само кандидатите, които напълно отговарят на изискванията, посочени в обявата, ще бъдат допуснати до втори етап.

 В списъка на допуснатите кандидати ще се посочат датата, часът и мястото на провеждане на практическия изпит.

2. Втори етап – практически изпит:

Проверка на познанията и уменията за текстообработка и обработка на данни с Microsoft Excel.

 До трети етап на конкурса се класират само тези кандидати, които са получили от практическия изпит оценка най-малко „Мн.добър /4.50/“.

3. Заключителен етап – събеседване с кандидатите:

 Събеседването с всеки един от кандидатите ще се проведе по въпроси, свързани с познаване на нормативната уредба, регламентираща дейността; познаване на Етичния кодекс на съдебните служители и Правилника за администрацията на съдилищата; професионалната мотивация за работа в СРС; комуникативни умения; релевантен опит, относим към изискванията за длъжността.

 Оценяването на кандидатите за всяка длъжност се извършва по шестобалната система. Класират се само кандидатите, получили оценка не по-ниска от „Мн. добър /4,50/”.

 Списък с допуснатите и недопуснатите кандидати до конкурса, както и всички съобщения, свързани с конкурса ще се обявяват на подходящо място в сградите на СРС, както и на интернет страницата на Софийския районен съд, секция „Кариери“ – <https://srs.justice.bg/bg/news4>.

-----------------------------------------------------------------------------------

Обявата е публикувана във вестник „24 часа“, бр. 160/09.07.2021 г.